钦定古今图书集成/理学汇编/字学典/第052卷 > 舒元舆玉著篆志 > 《玉著篆》
## 钦定古今图书集成/理学汇编/字学典/第052卷 > 舒元舆玉著篆志 > 《玉著篆》

秦丞相李斯，变《苍颉》籀文为玉，著篆体，尚太古，谓古
若无人。当时议书者皆输伏之故，拔乎能成一家法
式，历两汉、三国至隋氏，更八姓，无有出者。呜呼！天意
谓篆之道终不可绝，故授之赵郡李氏子阳冰。阳冰
生唐开元天子时，不闻外奖，躬入篆室，独能隔一千
年而与秦斯相见，可谓能不孤天意矣。当时得议书
者，亦皆输伏之，且谓之“其格峻，其力猛，其功备”，光大
于秦，斯有倍矣。此直见上天以字宝瑞吾唐矣。不然，
何绵更姓氏，而寂寞无人。某道不攻篆而识其点画，
常有意求秦丞相真迹，会秦丞相去久，闻其有八字
刻在荆玉，有《洪碑》树峄山巅，今荆璧为玺，飞上天矣，
固不可得而见也。《洪碑》留在人间，往往有好事者跻
巅得见。某亦常问得去峄山道路，异日将裹足观之。
未去间行长安，会同里客有得《阳冰真迹》遗在六幅
素上者，遂请归客堂张之，见虫蚀鸟步痕迹，若屈铁
石，陷入屋壁，霜昼照著，疑龙蛇骇解，鳞甲活动，皆欲
飞去。齐目视之，分明睹文字之根植吾堂中，然后知
向之议者，谓冰愈于斯。吾虽未登峄山，观此可以信
其为深于《篆》者之言也。